CELEX: 32016D2093
Language: da
Date: 2016-11-29 00:00:00
Title: Kommissionens gennemførelsesafgørelse (EU) 2016/2093 af 29. november 2016 om en undtagelse for så vidt angår anvendelsesdatoen for systemet med registrerede eksportører på eksporten fra de oversøiske lande og territorier

30.11.2016   
            
            
               DA
            
            
               Den Europæiske Unions Tidende
            
            
               L 324/18
            
         KOMMISSIONENS GENNEMFØRELSESAFGØRELSE (EU) 2016/2093
   af 29. november 2016
   om en undtagelse for så vidt angår anvendelsesdatoen for systemet med registrerede eksportører på eksporten fra de oversøiske lande og territorier
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse 2013/755/EU af 25. november 2013 om de oversøiske landes og territoriers associering med Det Europæiske Fællesskab (»associeringsafgørelsen«) (1), særlig artikel 63 i bilag VI hertil, og
   ud fra følgende betragtninger:
   
               (1)
            
            
               I overensstemmelse med bilag VI til afgørelse 2013/755/EU finder den nye procedure for certificering af oprindelse og ordningerne for administrativt samarbejde — systemet med registrerede eksportører (REX-systemet) — anvendelse fra den 1. januar 2017. Det nuværende system for certificering og administrativt samarbejde finder anvendelse indtil den 31. december 2016.
            
         
               (2)
            
            
               De oversøiske lande og territorier, der er anført i bilag II til traktaten, har hver især pr. brev oplyst Kommissionen, at de ikke vil være i stand til at begynde at anvende REX-systemet fra den 1. januar 2017, og har anmodet om at udsætte anvendelsen af systemet til et senere tidspunkt. Alle de oversøiske lande og territorier har i deres breve angivet, at de vil kunne begynde at anvende REX-systemet fra den 1. januar 2020.
            
         
               (3)
            
            
               På baggrund af disse anmodninger og for at give de oversøiske lande og territorier tid til at forberede sig på at anvende REX-systemet er det hensigtsmæssigt at indrømme en undtagelse fra systemet med registrerede eksportører til disse oversøiske lande og territorier og give dem tilladelse til at anvende artikel 21-35 samt artikel 54, 55 og 56 i bilag VI til afgørelse 2013/755/EU efter den 1. januar 2017.
            
         
               (4)
            
            
               Foranstaltningerne i denne afgørelse er i overensstemmelse med udtalelse fra Toldkodeksudvalget —
            
         VEDTAGET DENNE AFGØRELSE:
   Artikel 1
   Som undtagelse fra systemet med registrerede eksportører kan de oversøiske lande og territorier, der er anført i bilag II til traktaten, fortsat anvende artikel 21-35 samt artikel 54, 55 og 56 i bilag VI til afgørelse 2013/755/EU indtil den 31. december 2019.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 29. november 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 344 af 19.12.2013, s. 1.